**Iskanje navdiha**

Odvzemam ti izgovore, nič ti ne opravičim,

če prej bila je suša, se zdaj navdih kopiči.

Ozri se naokoli, ljudje molče trpijo,

resnico ujemi, to naj tvoje bo vodilo.

Kaj se sprenevedaš, kaj zreš v praznino?

Čakaš izhod iz pekla? Uporabi domišljijo!

Ne stokaj. Da časa nimaš, mi ne laži,

brezdelju se vdajaš, se po robu obupa plaziš.

Kaj še torej čakaš, sredstev na pretek imaš,

če kdo te dela brani, v ogledalu ga spoznaš.

Poglej no, to si ti in tvoja prazna glava,

roka kakor okamenela nič več po listu ne zatava.

Praviš, da podobe rada stvarjaš,

slepiš, zavajaš, le v prazno se zgovarjaš.

Si le ena izmed mnogih, trudiš se zaman,

umetniki, vsi enaki, le sanjarite noč in dan.

Strah znova in znova zbuja me v vsakdan,

zdi se, da rok trajanja nikoli ni končan.

Ura tiktaka, kazalci kar stojijo,

ni sonca, ni dežja, besede mi bežijo.

Obkrožena z darovi, ki ne morem jih užiti,

sežem lahko po njih, v sredico ne zagristi.

Je res? Sem sebi največja si prepreka?

Ne drznem si misliti, kaj jutri mi obeta.

Stene se bližajo, kamenje podira mi ramena,

oziram se okoli, ne znam rešiti se bremena.

Nočem več tega, biti ujeta sama s seboj,

ni jasnega obzorja, upanju misli otežujejo preboj.

Stran pojdite, izgubite se mi spred oči,

vse bi dala, da plamen ponovno znotraj zagori.

Hočem kričati, a v meni izgubil se je glas,

nad globinami iščem mostove, uničil jih optimizma je poraz.

V moji glavi je vse sivo, pusto in bledo,

kakor puščava ravnodušja, kjer čutiti ni dovoljeno.

Rada bi začela in končala – kot Shakespeare in Boccaccio,

kaj grad, v oblakih sezidala mogočno sem palačo.

Nisem tak mojster, da želja premagala bi misli,

trudim se in vztrajam, a razum ne uvidi koristi.

Pisalo komajda še v roki trudni obdržim,

ideje, kot utrinka, nikakor ne ulovim.

Kako naj spišem pomenljivo, kos resnice zajamem,

ko kakor slepec sem, tavam in iščem v praznem.

Kot zapornica čakam za rešetkami nemoči,

pogojno izpuščena, ko vrhu se tako zazdi.

Njim je to igra, nam ljubezen so vzeli,

blodimo okoli, sizifovsko polnimo vrzeli.

Živeli smo pod odrom, se napajali ob glasbi,

tišina zdaj odzvanja, uboga duša se nam prazni.

Gledam, poslušam – pravijo »saj bo še v redu«,

mene je strah, da pozabijo v temle nas neredu.

Pogrešamo obstoj v momentu, samo tukaj in zdaj,

tiho odštevamo dneve, ko vrnemo lahko se nazaj.

Videti na ekranu ni enako kot čutiti,

spominu na staro normalo nemogoče je uiti.

Kljub razmeram ter ukrepom, ki narekuje jih ta dan,

strast nosimo v sebi, stopamo umetnosti v bran.

Čeprav težko pripadam, ko suša mi grozi,

nič ne prepriča me v nasprotno: kultura naj živi!